
Агенцијата за заштита на правото на слободен пристап до информациите од јавен карактер согласно член 109  став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр. 60/20), постапувајќи по Жалбата изјавена од Ц. Ц., поднесена против Решение на НУ Завод за заштита на спомениците на културата и Музеј - Прилеп по предметот Барање за пристап до информации од јавен карактер, на ден 16.10.2026 година, го донесе следното:

Р Е Ш Е Н И Е

1.Жалбата изјавена од Ц. Ц., поднесена против Решение на НУ Завод за заштита на спомениците на културата и Музеј - Прилеп бр.03-401/2 од 08.10.2026 година, заведена во Агенцијата со бр.08-365 на 16.10.2026 година, по предметот Барање за пристап до информации од јавен карактер, СЕ ОДБИВА како неоснована.
2.СЕ ПОТВРДУВА Решението на Имателот на информација бр.03-401/2 од 08.10.2026  година.

О Б Р А З Л О Ж Е Н И Е

Ц. Ц., како што е наведено во Жалбата, на 23.09.2026 година поднел Барање за пристап до информации од јавен карактер до НУ Завод за заштита на спомениците на културата и Музеј - Прилеп, со кое побарал по е-маил да му се достави фотокопија од следните информации: 
„ Барам пристап до целокупна постоечка документација поврзано со археолошко истражување ,,Сибера- Чепигово‘‘ за 2025 година, и тоа: 
1. Сите постоечки финансиски документи поврзани со проектот, фклучително фактури, сметки и други документи за гориво, материали, алат, канцелариски материјал, други трошци, како и документација за извршени исплати и надоместоци.
2. Договори, анекси, решенија, одлуки или други акти врз основа на кои биле ангажирани седумте лица наведени во евидентните листови доставени по претходното барање, како и документација врз основа на која им биле извршени исплатите.
3. Документација од која произлегува местото/условите на ангажирање на секое од седумте лица и, доколку е определено со договор или друг акт, обврската за обезбедување превоз до и од локалитетот, како и евентуалното право на патни трошоци, превоз или други надоместоци поврзани со патувањето.
4. Сите постоечки документи и евиденции за организирање и користење превоз за потреби на истражувањето: службени и/или приватни возила, одобрение за користење приватни возила, податоци за возила, релации, километража, гориво и транспортни трошоци.
5. Сите постоечки патни налози, патни евиденции и други документи поврзани со службени патувања и превоз на ангажираните лица.
6. Доколку за некоја од наведените категории документи не постои документ, евиденција, договор или друг акт, барам тоа изречно да биде наведено во одговорот, по можност по оделни точки од барањето‘‘.
Постапувајќи по наведеното Барање Имателот на информации  до Барателот доставил  бр.03-401/2 од 08.10.2026  година, во кое наведува дека „барањето се прифаќа...“. Во Образложението на Решението се дадени одговори по сите таксативно наброени документи од предметот Археолошки истражувања Стибера- Чепигово 2025 г. со кои раполага имателт на информацијата. Во истото имателот на информации укажувадека ,,Патни налози како и документи поврзани со службени патувања и превоз не постојат“, односно дека не располага со таква информација. 
Незадоволен од добиениот одговор, Барателот на информацијата, поднел Жалба заведена во Агенцијата под бр.08-365 на 16.10.2026  година. Во жалбата се наведува дека „...Бидејќи имателот веќе потврди дека ја поседува и ми ја достави главната фактура, сметам дека неоправдано и во спротивност со Законот за слободен пристап до информации од јавен карактер се прикриваат придружните  финансиски документи ( фискални сметки и сметкопотврдата) кои ја докажуваат конечната реализација на трошокот...“.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата ја одби како неоснована, а Решението бр.03-401/2 од 08.10.2026 година на Имателот на информации го потврди, поради следното: 
По разгледувањето на Барањето, Жалбата и Решението на Имателот на информации, Агенцијата констатира дека во конкрениот случај, согласно член 23 од Законот за слободен пристап до информации од јавен карактер, Имателот на информацијата е должен да го извести барателот на информацијата во однос на барањето за пристап до информации ако по барањето веќе одговорил позитивно на исто или слично барање на истото лице во рок од три месеци пред денот на приемот на барањето.
Во конкретниот случај Барателот до Имателот на информации има доставено исто или слично барање на 31.08.2026 година. Имателот на информации на ова Барање одговорил до Барателот на информации со доставување на Решение со архивски бр.03-382/2 од 10.09.2026  година. Незадоволен од добиеното решение Барателот поднел Жалба до Агенцијата заведена под бр. 08-312 на 14.09.2026 година.  Истата е одбиена како неоснована од причина што Имателот на информации постапил во целост согласно одредбите на Законот за слободен пристап до информации од јавен карактер, односно  донел Решение со кое се уважува целосно барањето и на Барателот му доставил соодветен одговор, согласно неговото барање.
Агенцијата му укажува на Барателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што ја создал или со која располага имателот на информацијата согласно со неговите надлежности“. Во конкретниот случај на Барателот му е даден одговот на барањето, со укажување дека Имателот не располага со делот од Информацијата која се однесува на патни налози и документи поврзани со службени патувања и превоз.
Имателот на информации не е должен да создава нова информација за да го задоволи Барателот на информации во однос на неговото Барање.
Согласно член 109 став 5 од Законот на општата управна постапка,  Второстепениот орган ќе ја одбие жалбата и кога ќе најде дека во првостепената постапка имало недостатоци, но дека тие се такви што не можеле да имаат влијание врз решавањето на работата. Наведеното се однесува на непримената на член 23 од Законот за слободен пристап до информации од јавен карактер, што во конктретниот случај не влијае на донесување на одлуката на второстепениот орган.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 

Ова Решение е конечно во управната постапка и против него нема место за жалба.

	ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

									Директор,
	                                                                                                    Петар Гајдов

